Papiertekort kniehalter lisensiehernuwings by poskantoreArgieffoto ŉ Tekort aan skryfbehoeftes by talle poskantore regoor Gauteng veroorsaak dat inwoners onder meer nie hul motorlisensies daar kan hernu nie. Maroela Media is die afgelope tyd oorval met klagtes van lesers wat by poskantore in Gauteng opdaag net om te hoor dat daar geen papier of ink vir die drukkers is om lisensies te druk nie. Geert Bataille, hoof van die Suid-Afrikaanse Poskantoor se kleinhandelafdeling, het Donderdag aan Maroela Media gesê die tekort aan skryfbehoeftes by sommige takke in Gauteng behoort “binne weke” opgelos te word. “Die poskantoor het onlangs ŉ kontantinspuiting van die regering ontvang om die operasionele ommekeer te finansieer,” het Bataille gesê. Bataille het gesê die uitreiking van voldoende voorraad by al die takke gaan dringend aandag kry. Hy kon egter nie aandui hoe lank dít gaan neem nie. Maroela Media het verlede week berig die Poskantoor nader banke om ŉ plaaslike leningspakket te onderhandel ter waarde van R3,7 miljard. Siyabonga Cwele, minister van telekommunikasie en posdienste, het toe gesê die Poskantoor benodig dié bedrag om sy bedrywighede te stabiliseer. Die regering sal ŉ waarborg aan die banke bied. “Die Poskantoor se finansiële stabiliteit bly ons hoogste prioriteit,” het Cwele in sy begrotingstoespraak gesê. “Die Poskantoor het vanjaar ŉ R650 miljoen-kontantinspuiting ontvang. Dit lyk miskien soos ŉ druppel in die emmer, aangesien die maatskappy tans ongeveer R3,7 miljard benodig.” Cwele het gesê hy is vol vertroue dat die uitvoerende hoof, Mark Barnes, die lening sal kan onderhandel.